Pårørendestrategi for Porsgrunn kommune 
Oktober 2026
Sammen om god helse og mestring
1. Innledning
Pårørende er en viktig ressurs for den enkelte, familien og samfunnet. Mange pårørende utfører omfattende omsorgsoppgaver og er avgjørende for at innbyggere skal kunne mestre hverdagen og leve gode liv. Pårørende er viktige samarbeidspartnere for kommunen når vi skal møte framtidens utfordringer.
Porsgrunn kommune ønsker å møte pårørende som samarbeidspartnere og bidra til at de opplever støtte, involvering og forutsigbarhet. Samtidig skal kommunen bidra til at pårørende kan ivareta egen helse, arbeid og fritid.
Denne strategien beskriver kommunens mål og prioriteringer for pårørendearbeidet. Strategien legger føringer for det videre arbeidet fra 2026. Det skal utarbeides en konkret handlingsplan som følges opp jevnlig og minst én gang årlig.
2. Pårørendestøtte i Porsgrunn i dag
Porsgrunn kommune har i dag flere tilbud og tjenester som direkte eller indirekte støtter pårørende. Dette omfatter blant annet informasjon og veiledning, avlastningstiltak, fritidskontakt, omsorgsstønad, dag- og aktivitetstilbud, helse- og aktivitetssentre, boligrelatert veiledning og samarbeid med frivillige aktører. Tilbudene er utviklet over tid og finnes på tvers av flere tjenesteområder. Brukermedvirkning er ivaretatt i utviklingen av dagens tilbud. Strategien skal bygge videre på dette arbeidet og bidra til å videreutvikle kommunens pårørendestøtte.
3. Medvirkning
Pårørendestrategien bygger på føringer i Kommuneplanens samfunnsdel – Porsgrunn mot 2040 og Sammen om god helse – Temaplan for helse og mestring 2026–2040. I disse planarbeidene har det vært god innbygger- og brukerforankring. I det videre arbeidet med årlig handlingsplan vil kommunen legge til rette for medvirkning fra aktuelle pårørende, brukere, tjenester og samarbeidspartnere.
4. Formål
Strategien skal bidra til at:
· pårørende opplever å bli sett, hørt og anerkjent
· pårørende får informasjon, veiledning og støtte når de trenger det
· kommunen samarbeider systematisk med pårørende
· ansatte og innbyggere har felles forståelse av pårørendes rolle og behov
· kommunens tilbud blir kjent og lett tilgjengelige
· pårørendestøtten blir mer synlig, samordnet og tilgjengelig på tvers av tjenesteområder
5. Våre prinsipper
Porsgrunn kommune skal:
Anerkjenne
Pårørende skal møtes med respekt og anerkjennelse for den innsatsen de gjør.
Samarbeide
Pårørende skal involveres når bruker ønsker det og innenfor gjeldende regelverk.
Informere
Pårørende skal få nødvendig informasjon og veiledning tilpasset sin rolle og situasjon.
Avklare
Kommunen skal bidra til felles forståelse av roller, ansvar og rammer.
Støtte
Pårørende skal få støtte som bidrar til egen mestring og ivaretar deres behov.
Inkludere
Barn som pårørende skal vies særlig oppmerksomhet.
6. Gjensidige forventninger
Pårørende er en viktig ressurs og samarbeidspartner, men de er frivillige omsorgsgivere. Pårørende skal ikke forventes å utføre oppgaver som er kommunens ansvar. Målet er et samarbeid som bygger på respekt, tillit, tydelige forventninger og gjensidig forståelse, slik at bruker, pårørende og ansatte opplever trygghet og forutsigbarhet.
Pårørende kan forvente at kommunen
· møter dem med respekt, åpenhet og anerkjennelse
· lytter til deres erfaringer, kunnskap og behov
· gir informasjon, råd og veiledning tilpasset deres situasjon
· bidrar til tidlig dialog og avklaring av roller, ansvar og forventninger
· tilbyr støtte, opplæring og veiledning når pårørenderollen er særlig krevende
· involverer dem i samarbeid når bruker ønsker det og innenfor gjeldende lovverk
· legger til rette for mestring, egenkraft og selvstendighet hos både bruker og pårørende
· samarbeider på tvers av tjenester for å sikre helhetlige og koordinerte tilbud
· informerer om aktuelle støtte-, avlastnings- og mestringstilbud
· behandler personopplysninger og informasjon i tråd med taushetsplikt og gjeldende regelverk
Kommunen kan forvente at pårørende
· bidrar med kunnskap og informasjon som er viktig for å forstå brukerens situasjon
· deltar i dialog og samarbeid når dette er ønskelig og mulig
· gir uttrykk for egne behov, bekymringer og forventninger
· varsler om endringer som kan ha betydning for brukerens situasjon eller tjenestebehov
· medvirker til løsninger som styrker mestring, selvstendighet og livskvalitet
· bidrar med det de ønsker og har mulighet til, uten at det forventes at de overtar kommunens ansvar for nødvendige tjenester
· møter ansatte og andre med respekt og bidrar til et godt samarbeid
7. Mål
Mål 1: Pårørende identifiseres og møtes tidlig
Pårørende skal identifiseres tidlig og møtes med støtte, informasjon og dialog tilpasset egen situasjon.
Vi skal:
· ha rutiner som bidrar til at pårørende fanges opp tidlig
· kartlegge pårørendes behov for informasjon, veiledning, støtte og avlastning
· sikre tidlig identifisering og systematisk oppfølging av barn og familier i utsatte eller krevende livssituasjoner
· styrke koordinert oppfølging av familier med særskilte behov
Mål 2: Pårørende blir involvert og verdsatt
Pårørende skal oppleve å bli involvert, lyttet til og verdsatt.
Vi skal:
· ha systematisk dialog med pårørende
· legge til rette for medvirkning i utvikling og endring av tjenestene
· bruke temakvelder, dialogmøter og andre møteplasser for samarbeid og erfaringsdeling
· styrke samarbeidet med bruker-, pårørende- og frivillige organisasjoner
Mål 3: Pårørende får riktig informasjon til rett tid
Pårørende skal få riktig informasjon til rett tid og på en måte som er tilpasset deres rolle og situasjon.
Vi skal:
· gi tydelig informasjon om rettigheter, støtteordninger og muligheter
· sikre god informasjon ved endringer i tjenestebehov og tjenestetilbud
· videreutvikle kommunens nettsider med samlet og brukervennlig informasjon for pårørende
· tilby målrettet informasjon, veiledning, temakvelder og gruppebaserte tilbud
· bruke digitale informasjons- og dialogløsninger, med fysiske alternativer når det er behov for det
Mål 4: Kommunens pårørendestøtte er kjent og tilgjengelig
Pårørende skal kjenne til og ha enkel tilgang til kommunens tilbud om støtte, veiledning og avlastning.
Vi skal:
· samle og synliggjøre informasjon om kommunens pårørendetilbud
· etablere faste informasjons- og orienteringsmøter for pårørende innen flere tjenesteområder
· legge til rette for selvhjelps-, nettverks- og erfaringsgrupper
· videreutvikle fleksible avlastningsordninger for personer med demens og deres pårørende
· videreutvikle dag- og aktivitetstilbud for personer med demens
· utrede og videreutvikle avlastning for foreldre til barn og unge med funksjonsvariasjoner
· sikre tydelige kontaktpunkter og gjøre det enklere å finne fram til riktig tjeneste
· samordne pårørendestøtten på tvers av tjenesteområdene
Mål 5: Ansatte har kompetanse til å ivareta pårørende
Ansatte skal ha nødvendig kompetanse til å møte, involvere og støtte pårørende på en god og systematisk måte.
Vi skal:
· styrke kunnskap om pårørendearbeid
· utvikle felles praksis på tvers av tjenester
· øke oppmerksomheten på barn som pårørende

8. Prioriterte satsingsområder i 2026 og 2027
	Satsingsområde
	Prioritering

	Informasjon og kommunikasjon
	Synliggjøre tilbud og rettigheter gjennom nettsider og andre kommunikasjonskanaler

	Videreutvikle dagens pårørendestøtte
	Bygge videre på eksisterende tilbud og gjøre dem mer samordnet, kjent og tilgjengelige for pårørende

	Tidlig støtte
	Identifisere og følge opp pårørendes behov tidligere

	Kompetanse
	Styrke ansattes kunnskap om pårørenderollen

	Samhandling
	Sikre bedre samarbeid mellom tjenester, pårørende og frivillige aktører

	Barn som pårørende
	Videreutvikle systematisk oppfølging av barn og unge


9. Oppfølging av strategien
Strategien skal følges opp gjennom:
· utvikling av egen handlingsplan
· ordinær virksomhetsplanlegging
· utviklings- og forbedringsarbeid i tjenestene
· kompetansehevende tiltak
· dialog med brukere og pårørende
· årlige vurderinger av måloppnåelse
· operativ oversikt over kommunens pårørendestøttende tiltak
